স্টাফ রিপোর্টার: রানা প্লাজা দুর্ঘটনার পর দেশে গড়ে উঠা অতিরিক্ত ১৯ শতাংশ কারখানা এখনও ভাড়া বাড়িতে পরিচালিত হচ্ছে বলে বেসরকারি গবেষণা প্রতিষ্ঠান সেন্টার ফর পলিসি ডায়ালগের (সিপিডি) এক গবেষণায় উঠে এসেছে। প্রতিষ্ঠানটি বলছে, মাত্র ২১ শতাংশ কারখানায় উন্নত প্রযুক্তির ব্যবহার হচ্ছে। খুবই নিম্নমানের প্রযুক্তির ব্যবহার হচ্ছে ১৬ শতাংশ প্রতিষ্ঠানে। এছাড়া, গার্মেন্টস কারখানাগুলোর মালিকানা পরিবার ভিত্তিক, যেখানে ৬৫ শতাংশ গার্মেন্টসই দ্বিতীয় প্রজন্ম দ্বারা পরিচালিত। এসব প্রতিষ্ঠানে নেই কোনো স্বাধীন পরিচালক। বৃহস্পতিবার রাজধানীর খাজানীয়া গার্ডেন হোটেলে ‘ট্রান্সফরমেশন ইন দ্য আরএমজি সেক্টর ইন পোস্ট রানা প্লাজা পিরিয়ড ফাইন্ডিংস ফরম সিপিডি সার্ভে’-র এক প্রবন্ধে এসব তথ্য উঠে এসেছে। সিপিডির সম্মানীয় ফেলো ড. দেবপ্রিয় ভট্টাচার্যের সঞ্চালনায় গার্মেন্টস সেক্টরের মালিকানা, ব্যবস্থাপনা ও প্রযুক্তি বিষয়ক এই প্রবন্ধ তুলে ধরেন সিপিডির সহযোগী গবেষক অবীর খন্দকার।